Olendiek (Landkreis Heidkreis)

Olendiek () is en lütten Oort in de Gemeen Rethen (Samtgemeen Rethen) in’n Landkreis Heidkreis, Neddersassen.

 Geografie 

De Oort liggt nich wied af von de Aller. Dat Water flütt över’n Schipsegraven af.

De Naveröörd sünd Lüttjen Hüßel in’n Noorden, Wohlendörp in’n Noordosten, Rethen in’n Oosten, Finkenhütt in’n Süüdoosten, Risch in’n Süden, Olenborg in’n Süüdwesten, Horst in’n Westen un Donnerhorst un Hülsen in’n Noordwesten.

 Historie 

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Hülsen in’n Kanton Rethen höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Rethen in’n Kanton Rethen.

De Oort hett vör 1850 to dat Gericht Wahlje tohöört. As dat Gericht oplööst worrn is, hett dat von 1850 bet 1859 to de Huusvaagdie in dat Amt Rethen höört un denn von 1859 bet 1885 to dat Amt Ahlden. Na 1885 weer dat in’n Kreis Fambossel, de 1977 mit’n Kreis Soltau to’n Landkreis Soltau-Fambossel tohoopgahn is. 2011 hett düsse Landkreis den ne’en Naam Landkreis Heidkreis kregen.

De Oort höört von öllers bi de Gemeen Wohlendörp mit bi, de an’n 1. März 1974 mit de Gemeenreform in Neddersassen Deel von de Gemeen Rethen worrn is.

 Inwahnertall 

 Religion 

Olendiek is evangeelsch-luthersch präägt un höört to dat Kaspel von de Marienkark in Rethen.

För de Kathoolschen is de St.-Josef-Kark in Veern tostännig.

 Weertschop un Infrastruktur 

För Olendiek is de freewillige Füürwehr Rethen mit tostännig.

 Verkehr 

Olendiek liggt an de Kreisstraat 112, de in’n Noordwesten na Donnerhorst, Hülsen un Wessen föhrt un an’n Süüdrand von Olendiek in de Landsstraat 200 münnt. De L 200 geiht in’n Westen över Horst un Hämelhusen na Eestrup an de Bundsstraat 215 un in’n Oosten na Rethen an de B 209. De B 209 löppt in’n Noordoosten över Groten Eisderp un Kerkboitzen na Wasra un in’n Süüdwesten na Heemsen.

De nächste Autobahn is de Autobahn 27 (Afsnidd Bremen–Wasra). De Opfohrt 27 Wasra-West liggt so 16 Kilometer in’n Noordoosten von Olendiek an de B 209.

De nächste Bahnhoff is so bi negen Kilometer wied weg in’n Westen de Bahnhoff Eestrup an de Bahnlien Wunsdörp–Bremen. Von 1904 bet 1966 hett dat ok Personenverkehr op de Allerdaalbahn geven. De Bahnhoff Rethen leeg in düsse Tied twee Kilometer in’n Süüdoosten.

 Footnoten 

Kategorie:Oort
Kategorie:Landkreis Heidkreis